Mijo Caktaš ponovno u Hajdukovom dresu!

Mijo Caktaš ponovno u Hajdukovom dresu!

Mijo Caktaš novi je igrač Hajduka i nakon točno dvije godine ponovno će odjenuti bijeli dres. Dvadesetpetogodišnji vezni igrač potpisao je s Bijelima ugovor do ljeta 2021. godine i bit će odmah na raspolaganju treneru Željku Kopiću na treninzima u turskom Beleku koji je trenutna pripremna baza hajdukovaca. Novi veznjak Hajduka nije skrivao sreću nakon povratka u Hajduk gdje će nositi dres s brojem 20...



- Presretan sam što sam se vratio kući. Zaigrati ponovno za Hajduk bila mi je velika želja, a sama činjenica da ću nakon dvije godine ponovno odjenuti bijeli dres me čini izuzetno radosnim. Momčad jako dobro poznajem, mislim da mi neće trebati puno vremena za prilagodbu te jedva čekam odraditi trening sa suigračima i vidjeti stare prijatelje. Hajduk ima odlične igrače i vjerujem kako ćemo svi zajedno imati puno uspjeha u idućem razdoblju. Klub ima visoke ambicije i želim s Hajdukom učiniti nešto veliko - prve su riječi 25-godišnjeg veznjaka nakon potpisa ugovora.

Caktaš je debitirao u dresu Hajduk dresu 25. veljače 2012. godine na Poljudu u utakmici protiv Istre 1961 kod trenera Krasimira Balakova. Za prvu momčad Hajduka upisao je ukupno 134 nastupa u službenim utakmicama, a u sezonama 2012/13 i 2014/15 bio je igrač sa najviše nastupa u sezoni. Postigao je 39 golova i dodao 15 asistencija. Sa sedam golova u 22 nastupa nalazi se u top pet Hajdukovih strijelaca u europskim utakmicama. Zadnji dvoboj u bijelom dresu odigrao je 19. prosinca 2015. godine, također protiv Istre 1961. Početkom 2016. godine iz Hajduka je prešao u ruski klub Rubin Kazan. U ovoj polusezoni Mijo je upisao ukupno 10 nastupa i pritom postigao dva pogotka uz tri asistencije...

Mijo, dobrodošao kući!

25/1/2018 - 15:49 sati

Prva momčad

Foto: Robert Matić / HNK Hajduk